যুবভারতীতে হায়দরাবাদকে ধরাশায়ী করল মোহনবাগান

কলকাতা: ২০২৪ সাল জয় দিয়ে শেষ করেছিল মোহনবাগান সুপার জায়ান্ট (Mohun Bagan SG)। ২০২৫ শুরুও হল জয় দিয়েই। যুবভারতী ক্রীড়াঙ্গনে হায়দরাবাদ এফসিকে (Hyderabad FC) ৩-০ হারাল হোসে মোলিনার (Jose Molina) দল। সুযোগ নষ্ট না করলে স্কোরলাইন ৬-০ হতে পারত। এককালে হায়দরাবাদের হয়ে খেলা লিস্টন কোলাসোই (Liston Colaco) তাদের রক্ষণে ত্রাসের সঞ্চার করলেন। তিনি গোল পাননি, তবে তিনটের মধ্যে দুটো গোলে তাঁরই প্রধান কৃতিত্ব। ম্যাচের সেরা লিস্টনই।

প্রথমার্ধেই দুই গোলে এগিয়ে গিয়েছিল সবুজ-মেরুন। লিস্টনের মাইনাস থেকে শট চালিয়েছিলেন সাহাল আবদুল সামাদ। সেই শট বাঁচান হায়দরাবাদের গোলকিপার। কিন্তু বল ছিটকে ডিফেন্ডার স্তেফান স্যাপিচের গায়ে লেগে গোল ঢুকে যায়। এরপর লিস্টনের ক্রস থেকে মাথা ছুঁইয়ে ২-০ করেন বাগান ডিফেন্ডার টম অলড্রেড।

আরও পড়ুন: মরণ-বাঁচন ম্যাচে কী হবে ভারতের প্রথম একাদশ?

দ্বিতীয়ার্ধের শুরুতে, ৫১ মিনিটে জেমি ম্যাকলারেনের পাস থেকে সুন্দর ফিনিশ করেন জেসন কামিংস। এরপরে বেসামাল হয়ে যায় হায়দরাবাদ। এই সময় অন্তত গোটা তিনেক গোল করতে পারত মেরিনাররা। কিন্তু তা হয়নি, উল্টে শেষের ১০-১২ মিনিট চাপ দিয়েছিল প্রতিপক্ষ। বিশাল কাইথের হাত এবং কিছুটা ভাগ্য সম্বল ছিল বলে গোল খায়নি বাগান।

এই জয়ে ১৪ ম্যাচে ৩২ পয়েন্ট নিয়ে শীর্ষেই রইল কলকাতার ক্লাব। দ্বিতীয় স্থানে থাকা বেঙ্গালুরু এফসি ১৩ ম্যাচ খেলে ২৭ পয়েন্ট সংগ্রহ করেছে। ম্যাচের আগেই মোলিনা পরিষ্কার জানিয়েছিলেন, সুপার সিক্স কী তিনি জানেন না। অর্থাৎ সুপার সিক্সের যোগ্যতা অর্জন নিয়ে তিনি ভাবছেনই না। তাঁর মাথায় একটাই বিষয় রয়েছে শীর্ষে থেকে লিগ শেষ করা এবং লিগ শিল্ড জেতা।