আজ জামশেদপুর ‘দুর্গ’ ধ্বংস করতে পারবে মোহনবাগান?

ওয়েব ডেস্ক: ১৫ ম্যাচে ৩৫ পয়েন্ট নিয়ে আইএসএলের (ISL 2024-25) শীর্ষে মোহনবাগান সুপার জায়ান্ট (Mohun Bagan SG)। এ মরসুমে দৈত্যের মতোই খেলছে তারা। দ্বিতীয় স্থানে থাকা বেঙ্গালুরু এফসির (Bengaluru FC) থেকে আট পয়েন্ট এগিয়ে। এই অবস্থায় আজ, শুক্রবার জামশেদপুর এফসির (Jamshedpur FC) বিরুদ্ধে খেলতে নামছে হোসে মোলিনার (Jose Molina) দল। জামশেদপুর থেকে পুরো তিন পয়েন্ট নিয়ে ফেরা নিয়ে আশাবাদী কোচ থেকে সমর্থকরা। তবে একটু সমস্যা আছে।

অতীতে বহুবার দেখা গিয়েছে, কলকাতা ডার্বি (Kolkata Derby) জেতার পরের ম্যাচেই পদস্খলন হয়েছে মোহনবাগান এবং ইস্টবেঙ্গলের। কারণ আত্মতুষ্টি। এদিন জামশেদপুরের বিরুদ্ধে আত্মতুষ্টি কিন্তু বিপদ ডেকে আনতে পারে। কারণ খালিদ জামিলের দল ঘরের মাঠে খেলবে যেখানে আট ম্যাচের সাতটিই জিতেছে তারা, হেরেছে একবার। তাছাড়া শেষ তিন ম্যাচে কেরালা, বেঙ্গালুরু এবং মুম্বইয়ের মতো হেভিওয়েটদের হারিয়েছে জামশেদপুর।

আরও পড়ুন: হ্যাটট্রিক করে ওল্ড ট্রাফোর্ডের নায়ক আমাদ দিয়ালো

Looking to set the Furnace on fire today!! ?? #MBSG #JoyMohunBagan #আমরাসবুজমেরুন pic.twitter.com/vvCbgwjIoQ

— Mohun Bagan Super Giant (@mohunbagansg) January 17, 2025

সবুজ-মেরুন শিবিরে চোট আঘাতের সমস্যা আছে। আশিক কুরুনিয়ন, অনিরুদ্ধ থাপার সঙ্গে এদিন নেই মাঝমাঠের স্তম্ভ সাহাল আবদুল সামাদ (Sahal Abdul Samad)। তিনি দলের সঙ্গে সফরই করেননি। তাঁর জায়গায় খেলতে পারেন দীপক টাংরি। আক্রমণের ধার বাড়াতে শুরু থেকে খেলানো হতে পারে গ্রেগ স্টুয়ার্টকে। ফলে বেঞ্চে থাকবেন জেসন কামিংস এবং দিমিত্রি পেত্রাতস। স্ট্রাইকার হিসেবে খেলবেন ডার্বির গোলদাতা জেমি ম্যাকলারেন।

দল অশ্বমেধের ঘোড়ার মতো ছুটলেও সতর্ক কোচ মোলিনা। ম্যাচের আগের দিন তিনি বলেন, “নিজেদের গড়ে জামশেদপুর অপ্রতিরোধ্য। মাত্র একটা হোম ম্যাচ হেরেছে, জিতেছে বাকিগুলি। তাই ওদের বিরুদ্ধে জিততে নিজেদের সেরা পারফরম্যান্স করতে হবে। ম্যাচটা সহজ হবে না আমাদের।” তবে জেতার ব্যাপারে তিনি আত্মবিশাসী সে কথাও জানিয়েছেন বাগান কোচ।